ai4bharat/Pralekha huggingface dataset:
தகவல் மற்றும் ஒலிபரப்பு அமைச்சகம்
‘க்ளீன்-ஏ-தோன்’ என்பது “குப்பையை கொட்டவும் மாட்டோம். அதைச் செய்ய அனுமதிக்கவும் மாட்டோம்” என்ற இயக்கமாகும்
இந்திய சர்வதேச திரைப்பட விழாவின் கடைசி நாளில், மிராமர் கடற்கரையை தூய்மைப்படுத்தும் நடவடிக்கை தொடங்கியது. கோவா அரசுடன் இணைந்து திவ்யாஜ் அறக்கட்டளை மற்றும் பாம்லா அறக்கட்டளையால் ஏற்பாடு செய்யப்பட்டுள்ள, க்ளீன்-ஏ-தோன் தூய்மை நடவடிக்கைகள் மூலம், நமது சுற்றுப்புறங்களை சுத்தமாக வைத்திருக்கும் வழிமுறைகளை ஊக்குவிக்கும் ஒரு முயற்சியாகும்.
இது கோவா மாநிலத்தில் வசிப்பவர்களுக்கு மட்டுமல்ல, சுற்றுலாப் பயணிகளுக்கும் பொருந்தும்.
இன்று காலை மீராமர் கடற்கரையில், கடற்கரையை தூய்மைப்படுத்தும் நிகழ்ச்சியுடன் நிகழ்வு கொடியசைத்து ஆரம்பித்து வைக்கப்பட்டது.
கோவா முதல்வர் டாக்டர் பிரமோத் பி சாவந்த், திவ்யாஜ் அறக்கட்டளையின் நிறுவனர் திருமதி அம்ருதா ஃபட்னாவிஸ், கோவா அமைச்சரவை உறுப்பினர்கள் ஆகியோர் தலைமையில் நடைபெற்றது.
திரைப் பிரபலங்களான ஜாக்கி ஷெராஃப், கரண் குந்த்ரா மற்றும் நடன இயக்குனர் ரெமோ டிசோசா போன்ற பாலிவுட் நடிகர்களும் க்ளீன்-ஏ-தானில் பங்கேற்றனர்.
கொடியேற்றும் நிகழ்வில், டாக்டர். சாவந்த், “எங்கள் கடற்கரைகளை நாங்கள் சுத்தமாக வைத்திருக்கிறோம், ஆனால் இந்த முயற்சி சுற்றுலாப் பயணிகளையும் சென்றடைவதை நோக்கமாகக் கொண்டுள்ளது.
கோவா மக்கள்தொகையில் மிகப் பெரிய பங்கைக் கொண்ட சுற்றுலாப் பயணிகளும் இந்த முயற்சிகளில் இணைந்தால் மட்டுமே கோவாவை சுத்தமாகவும் பசுமையாகவும் வைத்திருக்க முடியும்.
மத்திய அமைச்சரவை
ஆடைகள் மற்றும் ஆயத்த ஆடைகளுக்கான ஏற்றுமதியில் மாநில மற்றும் மத்திய வரிகளின் தள்ளுபடியை தொடர மத்திய அமைச்சரவை ஒப்புதல்
ஆடைகள் மற்றும் ஆயத்த ஆடைகளுக்கான ஏற்றுமதியில் மாநில மற்றும் மத்திய வரிகளின் தள்ளுபடியை 2024ம் ஆண்டு மார்ச் 31ம் தேதி வரை தொடர பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது.
பிரதமர் திரு நரேந்திர மோடி தலைமையில் மத்திய அமைச்சரவை கூட்டம் இன்று நடைப்பெற்றது. இதில் பல முடிவுகளுக்கு ஒப்புதல் அளிக்கப்பட்டன. ஆடைகள் மற்றும் ஆயத்த ஆடைகளுக்கான ஏற்றுமதியில் மாநில மற்றும் மத்திய வரிகளின் தள்ளுபடியை, ஜவுளித்துறை அமைச்சகம் கடந்த 2019ம் ஆண்டு மார்ச் 8ம் தேதி அறிவித்த அதே வீதத்தில், 2024ம் ஆண்டு மார்ச் 31ம் தேதி வரை தொடர ஒப்புதல் அளிக்கப்பட்டது.
மாநில மற்றும் மத்திய வரி தள்ளுபடியின் கீழ் வராத இதர ஜவுளி தயாரிப்புகள்  வரி தள்ளுபடியின் கீழ் பயன்களை பெற தகுதியானவை ஆகும். வர்த்தகத்துறை இறுதி செய்த இதர தயாரிப்புகளும் இந்த பயன்களைப் பெறும்.
ஆடைகள் மற்றும் ஆயத்த ஆடைகளுக்கான இந்த வரித் தள்ளுபடி தொடர்வது உலகளாவிய போட்டியை ஏற்படுத்தும் என எதிர்பார்க்கப்படுகிறது. இது ஒரு நிலையான மற்றும் கணிக்கக்கூடிய கொள்கை முறையை உறுதி செய்யும் மற்றும் இந்திய ஜவுளி ஏற்றுமதியாளர்களுக்கு நல்ல வாய்ப்பை வழங்கும். மேலும், இது ஏற்றுமதிக்கான தொடக்க நிறுவனங்கள் மற்றும் தொழில் முனைவோர்களை ஊக்குவிக்கும் மற்றும் லட்சக்கணக்கான வேலை வாய்ப்பையும் உருவாக்கும்.
ஏற்றுமதி தயாரிப்புகளுக்கு திருப்பி செலுத்தப்படும் வரி:
ஏற்றுமதி பொருட்களுடன் வரியையும் ஏற்றுமதி செய்யக்கூடாது என்பது உலகளவில் ஏற்றுக் கொள்ளப்பட்ட விதிமுறை. இது சர்வதேச சந்தையில் ஏற்றுமதியாளர்களுக்கு மிகச்சிறந்த வாய்ப்பு. மேலும், இறக்குமதி வரிகள் மறறும் ஜிஎஸ்டி வரிகள் பொதுவாக திருப்பி அளிக்கப்படும். ஆனால் மத்திய, மாநில மற்றும் உள்ளூர் வரிகள் ஏற்றுமதியாளர்களுக்கு திருப்பி அளிக்கப்படுவதில்லை. இந்த வரிகள் ஏற்றுமதி செய்யப்படும் பொருளின் விலையில் சேர்க்கப்படுகிறது. இதன் காரணமாக இந்திய ஆடைகளின் விலைகள் அதிகரிப்பதால், சர்வதேச சந்தையில் போட்டியிடுவதற்கு சிரமமாக உள்ளது.
இந்த வரிகளை ஏற்றுமதியாளர்களுக்கு திருப்பி அளிப்பதற்காக மாநில வரி தள்ளுபடி திட்டத்தை ஜவுளி அமைச்சகம் கடந்த 2016ம் ஆண்டு கொண்டு வந்தது.
மத்திய, மாநில வரிகளையும் சேர்த்து தள்ளுபடி செய்யும் புதிய திட்டம் 2019ம் ஆண்டில் கொண்டு வரப்பட்டது. இந்த திட்டத்தை 2024ம் ஆண்டு மார்ச் 31ம் தேதி வரை தொடர ஜவுளித்துறை அமைச்சகம் முடிவு செய்துள்ளது. இத்திட்டம் கூடுதல் முதலீட்டையும், லட்சக்கணக்கான பெண்களுக்கு நேரடி மற்றும் மறைமுக வேலை வாய்ப்பையும் உருவாக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1735370
அறிவியல் மற்றும் தொழில்நுட்பத்துறை
கம்போடியாவில் 3-வது ஆசியான் இந்தியா புதுமைக்கண்டுபிடிப்புகள் போட்டியில், இந்தியாவைச்சேர்ந்த புதுமை கண்டுபிடிப்பாளர் வெற்றி பெற்றதன் மூலம் நாடு பெருமை அடைகிறது
நெகிழ்வுத் தன்மையுடன் மாற்றியமைக்கப்பட்ட கால் உபகரணம் கண்டுபிடிப்பிற்காக 3-வது ஆசியான் இந்தியா புதுமை கண்டுபிடிப்புகள் போட்டியில், இந்தியாவைச் சேர்ந்த ஷாலினி குமாரி முதல் பரிசு பெற்றார். கம்போடியாவில் தொழில் அறிவியல், தொழில்நுட்பம் மற்றும் புதுமை கண்டுபிடிப்புகள் அமைச்சகத்தின் கீழ் உள்ள அறிவியல், தொழில்நுட்பம் மற்றும் புதுமை கண்டுபிடிப்புகள் துறையின் தலைமை இயக்குநர் டாக்டர் ஹல் செயிங்கெங்-மிடருந்து ஷாலினிகுமாரி பரிசு பெற்றார். முதல் பரிசு பெற்ற அவருக்கு 1,500 அமெரிக்க டாலர் பரிசாக வழங்கப்பட்டது.
இந்நிகழ்ச்சியில் பேசிய கம்போடிய அரசின் தொழில்துறை, அறிவியல், தொழில்நுட்பம் மற்றும் புதுமை கண்டுபிடிப்புகள் துறை அமைச்சர் திரு கிட்டி சேத்தா பண்டித சம் பிரசித், போட்டியில் பங்கேற்போர், மற்றவர்களின் அனுபவங்களிலிருந்து கற்றுக் கொள்ள வேண்டும் என்று கேட்டுக் கொண்டார். மூன்று நாள் நடைபெற்ற கண்காட்சியில், 9 நாடுகளைச் சேர்ந்த சுமார் 100 தொழில்நுட்பங்கள் காட்சிப்படுத்தப்பட்டதாக அவர் தெரிவித்தார்.
3-வது ஆசியான் இந்தியா புதுமை கண்டுபிடிப்புகள் மாநாட்டுக்கு இடையே, ஆசியான் உறுப்பு நாடுகளின் செயலாளர்கள் கலந்து கொண்ட கூட்டமும் கம்போடியாவில் நடைபெற்றது.
பாதுகாப்பு அமைச்சகம்
ரூ.3,000 கோடி மதிப்பிலான, 2 ஒருங்கிணைந்த மின்னணு போர் ஆயுத அமைப்பு தளவாடங்களை வாங்க பிஇஎல் நிறுவனத்துடன் பாதுகாப்பு அமைச்சகம் ஒப்பந்தம்
சுமார் ரூ.3,000 கோடி மதிப்பிலான ஹிம்சக்தி திட்டம் என்னும் இரண்டு ஒருங்கிணைந்த மின்னணு போர் அமைப்பு தளவாடங்களை, ஐதராபாத் பாரத் எலக்ட்ரானிக்ஸ் நிறுவனத்திடமிருந்து வாங்குவதற்கான ஒப்பந்தத்தில் பாதுகாப்பு அமைச்சகம் இன்று கையெழுத்திட்டுள்ளது. உள்நாட்டிலேயே வடிவமைக்கப்பட்டு, உருவாக்கப்பட்டு உற்பத்தி செய்யப்படும் திட்டத்தின் கீழ் இந்தக் கொள்முதல் மேற்கொள்ளப்படுகிறது.
ஹிம்சக்தி திட்டம், பிஇஎல் நிறுவனத்தின் துணை விற்பனை நிலையங்களாக செயல்படும், இந்திய மின்னணுவியல், எம்எஸ்எம்இ-க்கள் உள்ளிட்ட தொழில்களை ஊக்குவிக்கும் அடுத்த இரண்டு ஆண்டுகளில் சுமார் 3 லட்சம் மனித நாட்கள் வேலைவாய்ப்பை இது உருவாக்கும். அரசின் மேக் இன் இந்தியா முன்முயற்சியுடன் நாட்டை தற்சார்பு கொண்டதாக மாற்றும் வகையில் உள்நாட்டுத் திறன்களை உருவாக்குவதில் இத்திட்டம் முக்கியப் பங்கு வகிக்கும்.
நுகர்வோர் நலன், உணவு மற்றும் பொது விநியோகம் அமைச்சகம்
நாட்டின் உணவுப் பாதுகாப்பு அணுகுமுறை மற்றும் கண்டுபிடிப்புகள் உலக வர்த்தக அமைப்பின் உணவு பாதுகாப்பு கருத்தரங்கில் பாராட்டைப் பெற்றன.
நாட்டின் உணவுப் பாதுகாப்பு அணுகுமுறை மற்றும் புதுமைக் கண்டுபிடிப்புகள், சமூகத்தின் ஏழை மற்றும் பாதிக்கப்படக்கூடிய பிரிவினர் மீதான மத்திய அரசின் அக்கறை மற்றும் உணர்திறனைப் பிரதிபலிக்கும் வகையில் இருப்பதாக உலக வர்த்தக அமைப்பின் கருத்தரங்கில் பாராட்டைப் பெற்றன.
உணவுப் பாதுகாப்பு குறித்த உலக வர்த்தக அமைப்பின் உயர்நிலை கருத்தரங்கு 26 ஏப்ரல் 2022 அன்று ஜெனீவாவில் நடைபெற்றது.
இதில் ஜெனீவாவை தளமாகக் கொண்ட வர்த்தக அதிகாரிகள், கொள்கை வகுப்போர், சர்வதேச நிறுவனங்கள் மற்றும் சிந்தனைக் குழுக்கள் ஆகியவற்றின் நிபுணர்களிடையே வர்த்தகம் மற்றும் உணவுப் பாதுகாப்பு தொடர்பான பல்வேறு அம்சங்கள் குறித்து விவாதிக்கப்பட்டது
உலக வர்த்தக அமைப்பின் கருத்தரங்கில் இந்தியாவின் பிரதிநிதியாக உணவு மற்றும் பொது விநியோகத் துறையின் இணைச் செயலாளர் எஸ். ஜெகநாதன் கலந்து கொண்டார். இந்த கருத்தரங்கில் உரையாற்றிய அவர்,நாட்டில் மிகவும் பாதிக்கப்படக்கூடிய மக்களுக்கு, குறிப்பாக கொவிட் சமயத்தில், கவனமாகவும், கண்ணியமான முறையிலும் உணவு தானியங்களை போதுமான அளவில் சேகரித்து, பொது விநியோக அமைப்பில் மேற்கொள்ளப்பட்ட துணிச்சல் மிக்க தொழில்நுட்ப அடிப்படையிலான சீர்திருத்தங்கள் மூலம் வழங்கிய சிறந்த அனுபவத்தை எடுத்துரைத்தார்.
உலக வர்த்தக அமைப்பின் உயர்மட்டக் கருத்தரங்கில் 'தேசிய மற்றும் பிராந்திய அனுபவங்கள்' என்ற குழுவில் இந்தியக் கண்ணோட்டம் பற்றிய விரிவான விளக்கத்தை அவர் வழங்கினார்.
நாடு முழுவதும் மக்களை மையமாகக் கொண்ட திட்டங்களை மேலும் விரிவடையச் செய்வதற்கு துறைகளுக்கிடையேயான தரவுப் பகிர்வை உருவாக்குவதற்கான அரசின் முயற்சிகளையும் அவர் எடுத்துரைத்தார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1820972
பிரதமர் அலுவலகம்
ஹரியானா மக்களுக்கு பிரதமர், மாநில நிறுவன நாள் வாழ்த்து
ஹரியானா மாநில நிறுவன தினத்தை முன்னிட்டு, அந்த மாநில மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார்.
ஊரக வளர்ச்சி அமைச்சகம்
கிராமத்திலுள்ள தேர்ந்தெடுக்கப்பட்ட கிணறுகளின் நீர்மட்டத்தை கண்டுபிடிக்க, நாடு முழுவதும் பயன்படுத்துவதற்காக ஊரக வளர்ச்சி அமைச்சகம், “ஜல்தூத் செயலி”யை உருவாக்கியுள்ளது
கிராமப்புற மேம்பாட்டு அமைச்சகம், “ஜல்தூத் செயலி”யை உருவாக்கியுள்ளது. இது கிராமத்திலுள்ள தேர்ந்தெடுக்கப்பட்ட கிணறுகளின் நீர்மட்டத்தை கண்டுபிடிக்க நாடு முழுவதும் பயன்படுத்தப்படும். இதனை மத்திய ஊரக வளர்ச்சி மற்றும் பஞ்சாயத்து ராஜ் அமைச்சர் திரு.கிரிராஜ் சிங், புதுதில்லியில் நாளை நடைபெறும் விழாவில், “ஜல்தூத் செயலி”யை அறிமுகம் செய்து வைக்கவுள்ளார்.
தேர்ந்தெடுக்கப்பட்ட கிணறுகளின் நீர் மட்டத்தை ஆண்டுக்கு இருமுறை  காலங்களில் அளவிடுவதற்கான வேலைவாய்ப்புக்கு ஜல்தூத் செயலி உதவும். ஒவ்வொரு கிராமத்திலும் போதிய இடங்கள்  தேர்ந்தெடுக்கப்பட வேண்டும். இவை அந்த கிராமத்தின் நிலத்தடி நீர் மட்டத்தை அறிய உதவும்.
இந்த செயலியானது, சரியான தரவுகளுடன் பஞ்சாயத்துகளின் பணிகளை எளிதாக்குவதற்கு பயன்படுத்தப்படும். நிலத்தடி நீர் தரவுகள், கிராம பஞ்சாயத்து வளர்ச்சித் திட்டம், மகாத்மா காந்தி தேசிய ஊரக வேலைவாய்ப்பு உத்தரவாத திட்டங்களின் ஒருபகுதியாக செயல்படுத்தப்படும்.
நீர்நிலைகளை மேம்படுத்தல் மற்றும் புதுப்பித்தல், காடுகள் வளர்ப்பு, மழைநீர் சேகரிப்பு போன்ற திட்டங்களின் மூலம், கிராமம் மற்றும் நகர்ப்புறங்களில் நீர் மேலாண்மையை செயல்படுத்துவதற்கு அரசு பல்வேறு முயற்சிகளை எடுத்து வருகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1862272
எஃகுத்துறை அமைச்சகம்
என்.எம்.டி.சி ஐதராபாத் மாரத்தான் 2022: இலச்சினை மற்றும் டி.ஷர்ட் அறிமுகம்
2022-ஆம் ஆண்டின் என்.எம்.டி.சி  ஐதராபாத் மாரத்தான் போட்டிக்கான இலச்சினையையும், பங்கேற்பாளர்கள் அணியும் டி. ஷர்ட்டும் ஐ.டி.எஃப். சி ஃபர்ஸ்ட் வங்கி மற்றும் தெலங்கானா அரசுடன் இணைந்து என்.எம்.டி.சி மற்றும் ஐதராபாத் ரன்னர்ஸ் சங்கம் ஆகியவை நேற்று அறிமுகப்படுத்தின. வரும் ஆகஸ்ட் 27 மற்றும் 28-ஆம் தேதிகளில் நடைபெற உள்ள ஐதராபாத் மாரத்தான் போட்டிக்கு தேசிய சுரங்க நிறுவனமான என்.எம்.டி.சி முக்கிய ஆதரவாளராக உள்ளது.
உலகப் புகழ் பெற்ற பாக்ஸிங் விளையாட்டு வீராங்கனை திருமிகு நிகத் ஜரீன் காணொலி வாயிலாக கலந்து கொண்ட அறிமுக நிகழ்ச்சியில், என்.எம்.டி.சியின் தலைவர் மற்றும் மேலாண் இயக்குநர் திரு சுமித் தேவ், ஐ.டி.எஃப்.சி ஃபர்ஸ்ட் வங்கியின் தலைமை சந்தை அதிகாரி திரு நாராயண், டி.வி மற்றும் மாரத்தான் இயக்குநர் திரு பிரசாந்த் மோர்பாரியா ஆகியோர் கலந்து கொண்டனர்.
இந்த மாரத்தான் போட்டியில் 15,000 பேர் கலந்து கொள்வார்கள் என்று எதிர்பார்க்கப்படுகிறது. ஆகஸ்ட் 27-ஆம் தேதியன்று முன்னோட்ட நிகழ்ச்சியில், 5 கிலோ மீட்டர் ஓட்டம் நடைபெறும். 28-ஆம் தேதி அன்று 10 கிலோமீட்டர், அரை மாரத்தான் மற்றும் முழு மாரத்தான் ஆகிய போட்டிகள் நடைபெற உள்ளன.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்:https://www.pib.gov.in/PressReleasePage.aspx?PRID=1840856
----
(Visitor Counter : 105
சிறுபான்மையினர் நலன் அமைச்சகம்
7 மாதங்களுக்குப் பின் இந்திய கைவினைப் பொருட்கள் கண்காட்சி ‘ஹூனார்ஹாத்’ தொடக்கம்
பாரம்பரியம் மிக்க இந்தியாவின் முதன்மை கைவினைஞர்களின் உள்நாட்டு தயாரிப்புகளைக் கொண்ட ‘ஹூனார்ஹாத்’ கண்காட்சி ஏழுமாதங்களுக்குப் பின்னர் தில்லியில் தொடங்கப்பட்டுள்ளது.
தில்லி ஹாத் பிதாம்புராவில் இம்மாதம் 11ம் தேதி முதல் 22-ம் தேதி வரை நடைபெறும் ஹூனார்ஹாத் கண்காட்சியை மத்திய சிறுபான்மையினர் நலத்துறை அமைச்சர் திரு.முக்தர் அப்பாஸ் நக்வி, மத்திய இளைஞர் நலன் மற்றும் விளையாட்டுத்துறை அமைச்சர் திரு.கிரண் ரிஜ்ஜு ஆகியோர் தொடங்கி வைத்தனர்.
தொடக்க விழாவின் போது செய்தியாளர்களிடம் பேசிய திரு.முக்தர் அப்பாஸ் நக்வி, முதன்மை கைவினைஞர்களின் உள்நாட்டுத் தயாரிப்புகளை ஊக்குவிக்கவும் முன்னெடுக்கவும், `உள்ளூருக்காக குரல் கொடுப்போம்’, ஆத்மநிர்பார் பாரத் ஆகிய இயக்கங்களை வலுப்படுத்துவதற்குமான திறன்வாய்ந்த தளமாக ஹூனார்ஹாத் மாறியிருக்கிறது என்று குறிப்பிட்டார். மேலும் பேசிய அவர், கொரோனா தொற்றுக்குப் பின் ஏழு மாத இடைவெளிக்குப் பிறகு ஹூனார்ஹாத் மீண்டும் ஒருங்கிணைக்கப்பட்டதால் நாடு முழுவதும் உள்ள லட்சகணக்கான முதன்மையான கைவினைஞர்கள் மகிழ்ச்சியோடு இருக்கின்றனர் என்று தெரிவித்தார்.
ஹூனார்ஹாத்தில் மரம், சணல், களிமண் ஆகியவற்றால் உள்நாட்டில் தயாரிக்கப்பட்ட நேர்த்தியான பொருட்கள் ஈர்க்கும் வகையில் உள்ளன என்றும் திரு.நக்வி கூறினார். மண்பாண்டங்கள், மூங்கில், மரம், உலோகங்கள், களிமண் ஆகியவற்றால் தயாரிக்கப்பட்ட அரிய நேர்த்தியான பொருட்கள் விற்பனைக்காக காட்சியில் வைக்கப்பட்டுள்ளன என்றும் குறிப்பிட்டார்.
ஹூனார்ஹாத் பொருட்களை ஆன்லைனில் வாங்க http://hunarhaat.org. என்ற இணையதளத்தை அணுகவும்.
மேலும் தகவல்களுக்கு இந்த ஆங்கில செய்திக் குறிப்பைக் காணவும்;
https://pib.gov.in/PressReleasePage.aspx?PRID=1671994
-------
(Visitor Counter : 166
தகவல் மற்றும் ஒலிபரப்பு அமைச்சகம்
சர்வதேச யோகா தின ஊடக விருதுகளை மத்திய தகவல் ஒலிபரப்பு அமைச்சகம் வழங்கவுள்ளது
யோகாவின் சிறப்பு குறித்து மக்களிடையே கருத்தைப் பரவச்செய்யும் அச்சு மற்றும் மின்னணு ஊடகங்களுக்கு ‘சர்வதேச யோகா தின ஊடக விருதுகள்’ இந்த ஆண்டு முதல் வழங்கப்படும் என்று மத்திய தகவல் ஒலிபரப்புத்துறை அமைச்சர் திரு.பிரகாஷ் ஜவடேகர் தெரிவித்துள்ளார்.
புதுதில்லியில் இன்று  செய்தியாளர்களிடம் பேசிய அவர், 3 வகைகளில் 33 விருதுகள் வழங்கப்படவுள்ளன என்றார்.
ஜூன் மாதம் 10ஆம் தேதியிலிருந்து 25ஆம் தேதி வரையிலான காலத்தில், யோகா பற்றி சிறந்த முறையில் 22 இந்திய மொழிகள் மற்றும் ஆங்கிலத்தில் செய்தி வெளியிடும் செய்தித் தாள்களுக்கு 11 விருதுகளும்,
இதே காலத்தில், யோகா பற்றி 22 இந்திய மொழிகள் மற்றும் ஆங்கிலத்தில் சிறந்த முறையில் காட்சிப்படுத்தும் தொலைக்காட்சி அலைவரிசைகளுக்கு 11 விருதுகளும்,
யோகா பற்றி 22 இந்திய மொழிகள் மற்றும் ஆங்கிலத்தில் சிறந்த முறையில் நிகழ்ச்சி ஒலிபரப்பும் வானொலிக்கு 11 விருதுகளும் வழங்கப்படும் என்று அமைச்சர் தெரிவித்தார்.
சிறப்புப் பதக்கம் / பட்டயம் / கோப்பை / பாராட்டுப் பத்திரம் ஆகியவற்றைக் கொண்டதாக இந்த விருது இருக்கும்.
யோகாவைப் பிரபலப்படுத்துவதில் ஊடகங்களின் பங்களிப்பு குறித்து 6 நடுவர்கள் மதிப்பீடு செய்வார்கள்.
விருது வழங்கும் நிகழ்ச்சிக்கான தேதி பின்னர் முடிவு செய்யப்படும் என்று தெரிவித்த அமைச்சர் திரு. பிரகாஷ் ஜவடேகர், தோராயமாக இந்த விழா வரும் ஜூலை மாதம் நடைபெறக்கூடும் என்றார்.
அமைச்சரின் செய்தியாளர்கள் சந்திப்பின்போது, தகவல் ஒலிபரப்புத்துறை செயலாளர் திரு. அமித் கரே மற்றும் மூத்த அதிகாரிகள் உடனிருந்தனர்.
இளைஞர் நலன் மற்றும் விளையாட்டு அமைச்சகம்
கேலோ இந்தியா திட்டத்தின் திறமையைத் தேடி மேம்படுத்துதலின் கீழ் அடிமட்ட அளவில் திறன் தேடுதல் மேற்கொள்ளப்படுகிறது: திரு.அனுராக் தாக்கூர்
விளையாட்டு, மாநில அளவிலான துறை என்பதால், அடிமட்ட அளவில் விளையாட்டுத் திறனை மேம்படுத்தும் பொறுப்பு மாநில மற்றும் யூனியன் பிரதேச அரசுகளிடம் உள்ளது. இந்த முயற்சிகளுக்கு மத்திய அரசு துணை நிற்கிறது. இருப்பினும், கேலோ இந்தியா திட்டத்தின் திறமையைத் தேடி மேம்படுத்துதலின் கீழ் அடிமட்ட அளவில் திறன் தேடுதல் மேற்கொள்ளப்படுகிறது.
விளையாட்டுத் திறனை கண்டறிவதற்காக, வடக்கு, கிழக்கு, மேற்கு, தெற்கு, வடகிழக்கு என நாடு ஐந்து மண்டலங்களாக பிரிக்கப்பட்டுள்ளது. 8 முதல் 14 வயதுக்குட்பட்ட திறமைமிகு சிறார்களை கண்டறிந்து அவர்களுக்கு பயிற்சிகள் வழங்கப்பட்டு வருகிறது. இந்திய விளையாட்டு ஆணையத்தின் பிரதிநிதிகளைக் கொண்ட தேர்வுக்குழு விளையாட்டு வீரர்களை தேர்வு செய்யும் பணியை மேற்கொள்கிறது. ஒவ்வொரு விளையாட்டுக்கும் விளையாட்டு ஆணையத்தின் பயிற்சியாளர்கள் உள்ளனர்.
விளையாட்டு வீரர்களுக்கு உலக அளவிலான தரமான பயிற்சி வழங்குவதற்காக திறமை வாய்ந்த, பதக்கம் வென்ற விளையாட்டு வீரர்களை பயிற்சியாளர்களாக நியமிக்கிறது. விளையாட்டுச் சூழலை அடிமட்ட அளவில் கொண்டு சென்று சிறந்த பயிற்சி வழங்கி தடகளம் மற்றும் விளையாட்டு வீரர்களை உருவாக்குவதே அரசின் நோக்கமாக உள்ளது. கேலோ இந்தியா திட்டத்தின் கீழ் இரண்டு விளையாட்டு உள்கட்டமைப்புத் திட்டங்களை குஜராத் மாநிலம் வதோதரா மற்றும் அகமதாபாத் நகரங்களில் செயல்படுத்த அமைச்சகம் ஒப்புதல் வழங்கியுள்ளது.
மக்களவையில் இளைஞர் நலன் மற்றும் விளையாட்டுத் துறை அமைச்சர் திரு.அனுராக் சிங் தாக்கூர் எழுத்து மூலம் அளித்த பதிலில் இதனைத் தெரிவித்துள்ளார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1813732
குடியரசுத் தலைவர் செயலகம்
குடியரசுத் தலைவர் கஜ் உத்சவ்-2023-ஐ தொடங்கி வைத்தார்
குடியரசுத் தலைவர் திருமதி திரௌபதி முர்மு இன்று  காசிரங்கா தேசியப் பூங்காவில் கஜ் உத்சவ்-2023-ஐத் தொடங்கி வைத்தார்.
இந்நிகழ்வில் உரையாற்றியக் குடியரசுத் தலைவர், இயற்கைக்கும், மனித நேயத்திற்கும் இடையில் மிகவும் புனிதமான உறவு காணப்படுவதாகத் தெரிவித்தார். இயற்கையை மதிக்கும் கலாச்சாரம் நமது நாட்டின் அடையாளமாக இருந்து வருகிறது. இந்தியாவில் இயற்கையும், கலாச்சாரமும் ஒன்றோடொன்று இணைக்கப்பட்டுள்ளன. நமது பாரம்பரியத்தில் யானைகள் மிகவும் மதிக்கப்படுகின்றன. இது செழிப்பின் சின்னமாக கருதப்படுகிறது. இது இந்தியாவின் தேசிய பாரம்பரிய விலங்கு. எனவே, யானைகளைப் பாதுகாப்பது நமது தேசத்தின் பாரம்பரியத்தைப் பாதுகாக்கும் பொறுப்பின் முக்கியப் பகுதியாகும்.
தொடர்ந்து உரையாற்றியக் குடியரசுத் தலைவர், ”இயற்கை, விலங்குகள் மற்றும் பறவைகளின் நலன்களுக்காக மேற்கொள்ளப்படும் நடவடிக்கைகள் மனித இனத்திற்கும், பூமிக்கும் நன்மை பயக்கும். காடுகள் மற்றும் பசுமையான பகுதிகள் கார்பனை உள்ளெடுத்துக் கொள்கின்றன. எனவே, யானைகளைப் பாதுகாப்பதன் மூலம் நாம் அனைவரும் பயனடைவதோடு, பருவநிலை மாற்றத்தின் சவால்களையும் எதிர்கொள்ளலாம். இதுபோன்ற முயற்சிகளில் அரசுடன் இணைந்து சமுதாயத்தின் பங்களிப்பும் அவசியம்” எனக் கூறினார்.
யானைகள் மிகவும் புத்திசாலி மற்றும் உணர்திறன் கொண்ட விலங்குகளாக கருதப்படுவதாக குடியரசுத் தலைவர் தெரிவித்தார். யானைகள் மற்றும் பிற உயிரினங்கள் மீது மனிதர்களிடம் உள்ள அதே அனுதாபமும் மரியாதையும் நமக்கு இருக்க வேண்டும் என்றும் அவர் கூறினார். விலங்குகள் மற்றும் பறவைகளிடமிருந்து தன்னலமற்ற அன்பை நாம் கற்றுக்கொள்ள முடியும் என்றும் அவர் கூறினார்.
'மனிதன்-யானை மோதல்' பல நூற்றாண்டுகளாகப் பிரச்சினையாக இருந்து வருவதாக குடியரசுத் தலைவர் தெரிவித்தார். இந்த மோதலுக்கான காரணம் மனிதர்கள் தான். யானைகளைப் பாதுகாப்பது, அவற்றின் இயற்கையான வாழ்விடங்களைப் பாதுகாப்பது மற்றும் யானை வழித்தடங்களைத் தடையின்றி வைத்திருப்பது ஆகியவை "ப்ராஜக்ட் எலிஃபண்ட்"டின் முக்கிய நோக்கங்கள் என்று அவர் குறிப்பிட்டார். இந்த நோக்கங்கள் அனைத்தும் ஒன்றோடொன்று தொடர்புடையவை என்று அவர் கூறினார்.
அசாமின் காசிரங்கா மற்றும் மனாஸ் தேசியப் பூங்காக்கள் இந்தியாவுக்கு மட்டுமல்ல, உலகம் முழுவதற்கும் விலைமதிப்பற்ற பாரம்பரியம் என்று குடியரசுத் தலைவர் கூறினார். அதனால்தான் இவற்றிற்கு 'உலகப் பாரம்பரியச் சின்னம்' என்ற அந்தஸ்தை யுனெஸ்கோ வழங்கியுள்ளதாக அவர் குறிப்பிட்டார். நாட்டிலேயே காட்டு யானைகளின் எண்ணிக்கையில் அசாம் இரண்டாவது இடத்தில் உள்ளது என்றும் அவர் குறிப்பிட்டார். எனவே, காசிரங்கா கஜ்-உத்சவை ஏற்பாடு செய்வதற்கு மிகவும் பொருத்தமான இடம் எனவும், ப்ராஜக்ட் எலிஃபண்ட் மற்றும் கஜ்-உத்சவ் ஆகியவற்றின் வெற்றிக்கு, அனைவரும் ஒன்றிணைந்து செயல்பட வேண்டும் என்றும் அவர் வலியுறுத்தினார்.
-----
VJ/CR/KPG
(Visitor Counter : 119
பிரதமர் அலுவலகம்
மகாராஷ்டிராவின் மரோலில் அல்ஜமியா-துஸ்-சைஃபியாவின் புதிய வளாகத் திறப்பு விழாவில் பிரதமர் நிகழ்த்திய உரையின் தமிழாக்கம்
புனித சையத்னா முஃபதால் அவர்கள், மகாராஷ்டிர முதலமைச்சர் ஏக்நாத் ஷிண்டே அவர்கள், துணை முதலமைச்சர் தேவேந்திரா அவர்கள் உள்ளிட்ட அனைத்து முக்கிய பிரமுகர்களும் கலந்து கொண்டுள்ளனர்.
உங்கள் அனைவருடனும் இருப்பது எனக்கு வீடு திரும்புவது அல்லது குடும்பத்துடன் இருப்பது போன்றது. நான் இன்று உங்கள் வீடியோவைப் பார்த்தேன், அதுபற்றி ஒரு கருத்து தெரிவிக்க விரும்புகிறேன், அத்துடன் நீங்கள் அதில் சில மாற்றங்களைச் செய்ய விரும்புகிறேன். நீங்கள் எங்களை 'மாண்புமிகு முதலமைச்சர்' என்றும் 'மாண்புமிகு பிரதமர்' என்றும் திரும்பத் திரும்ப குறிப்பிட்டிருக்கிறீர்கள். ஆனால் நான் உங்கள் குடும்பத்தில் ஓர் உறுப்பினர்; இங்கு நான் பிரதமரும் இல்லை, முதலமைச்சரும் இல்லை. என்னைப் போல் சிலருக்கு அதிர்ஷ்டம் இருக்கலாம். நான் 4 தலைமுறைகளாக இந்தக் குடும்பத்துடன் இணைந்திருக்கிறேன், நான்கு தலைமுறையினரும் என் வீட்டிற்கு வந்திருக்கிறார்கள். வெகு சிலருக்கே இப்படி ஓர் அதிர்ஷ்டம் இருக்கிறது, அதனால்தான் படத்தில் 'முதலமைச்சர்', 'பிரதமர்' என்று திரும்பத் திரும்பப் பயன்படுத்தப்படும் சொற்களால் நான் அசௌகரியமாக இருக்கிறேன்.
நண்பர்களே, ,
உள்நாட்டில் மட்டுமல்ல, நான் வெளிநாடுகளுக்குச் சென்றாலும், எனது போரா சகோதர சகோதரிகள் பலர் விமான நிலையத்தில் எனக்காக வந்து காத்திருக்கின்றனர். நான் அதிகாலை 2 மணிக்கு தரையிறங்கினாலும், விமான நிலையத்தில் 2-5 குடும்பங்கள் இருக்கும். நான் அவர்களிடம் சொல்வேன் - இவ்வளவு குளிரான காலத்தில் நீங்கள் ஏன் இவ்வளவு சிரமப்படுகிறீர்கள்? நீங்கள் ஏன் கவலை கொள்கிறீர்கள்? அவர்கள் சொல்வார்கள் - "நீங்கள் இங்கே வந்தீர்கள், எனவே நாங்கள் வர வேண்டியிருந்தது". நான் உலகின் எந்த மூலையில் இருந்தாலும் சரி, எந்த நாட்டில் இருந்தாலும் சரி, இந்தியாவின் மீது எனக்குள்ள அன்பும் அக்கறையும் எனது இதயத்தில் எப்போதும் இருக்கும். உங்கள் உணர்வுகளும் அன்பும் என்னை மீண்டும் மீண்டும் உங்களை நோக்கி ஈர்க்கிறது.
நண்பர்களே,
சில முயற்சிகளும் சில வெற்றிகளும் பல தசாப்த கால கனவுகளைப் பின்னால் கொண்டிருக்கின்றன. அல்ஜமியா-துஸ்-சைஃபிய்யா மும்பை கிளையின் வடிவில் விரிவடைவது என்பது புனித சையத்னா அப்துல் காதர் நஜ்முதீன் சஹாப் அவர்களின் கனவாக இருந்தது என்பதை நான் அறிவேன். அப்போது நாடு காலனி ஆதிக்கத்தில் இருந்தது. கல்வித் துறையில் இவ்வளவு பெரிய கனவு ஒரு முக்கியமான விஷயமாக இருந்தது. ஆனால் கனவுகள், சரியான சிந்தனையுடன் இருந்தால் கண்டிப்பாக நிறைவேறும். நாடு இன்று 'சுதந்திரத்தின் அமிர்த காலத்தை நோக்கி தனது பயணத்தைத் தொடங்கும் போது, கல்வித் துறையில் போரா சமூகத்தின் பங்களிப்பின் முக்கியத்துவம் மேலும் அதிகரிக்கிறது.
இந்த ஆண்டு ஜி-20 என்ற முக்கியமான உலகளாவிய அமைப்பிற்கு இந்தியா தலைமை வகிக்கிறது. வெளிநாடுகளில் பரவியுள்ள போரா சமூகத்தைச் சேர்ந்தவர்கள், இந்தச் சந்தர்ப்பத்தில் இந்தியாவின் பிராண்ட் அம்பாசிடர்களாக உலகின் முன் செயல்பட முடியும். நீங்கள் எப்பொழுதும் அதே ஆர்வத்துடன் இந்தப் பொறுப்புகளை நிறைவேற்றுவீர்கள் என்று நான் உறுதியாக நம்புகிறேன். வளர்ந்த இந்தியா என்ற இலக்கை அடைவதில் தாவூதி போரா சமூகத்தினர் முக்கியப் பங்காற்றி வருகின்றனர். மேலும் தொடர்ந்து அதே பங்களிப்பை செய்வார்கள் என்பதில் எனக்கு முழு நம்பிக்கை உள்ளது. இந்த விருப்பத்துடனும் நம்பிக்கையுடனும், இந்த நல்ல சந்தர்ப்பத்தில் உங்கள் அனைவரையும் நான் மீண்டும் ஒருமுறை வாழ்த்துகிறேன். இந்த சந்தர்ப்பத்தில் இங்கு வர வாய்ப்பளித்தமைக்கு நன்றி. சையத்னா சாஹிப் சிறப்பான அன்பைச் செலுத்தியுள்ளார்.
மிக்கநன்றி.
மத்திய அமைச்சரவை
துப்புரவுப் பணியாளர்களுக்கான தேசிய ஆணையத்தின் பதவிக்காலத்தை 3 ஆண்டுகளுக்கு நீடிக்க மத்திய அமைச்சரவை ஒப்புதல் அளித்துள்ளது
பிரதமர் திரு.நரேந்திர மோடி தலைமையில், இன்று நடைபெற்ற மத்திய அமைச்சரவை கூட்டத்தில், துப்புரவுப் பணியாளர்களுக்கான தேசிய ஆணையத்தின் பதவிக்காலத்தை 31.03.2022-க்கு பிறகு 3 ஆண்டுகளுக்கு நீடிக்க ஒப்புதல் அளிக்கப்பட்டது.
3 ஆண்டு கால நீடிப்புக்கான மொத்த செலவு சுமார் ரூ.43.68 கோடியாக இருக்கும்.
இந்த ஆணையத்தின் பதவிக்காலம் 3 ஆண்டுகளுக்கு நீடிக்கப்படுவதால் நாட்டில் உள்ள துப்புரவு தொழிலாளர்களும் மனிதக் கழிவுகளை அகற்றுவோரும் பயன்பெறுவார்கள். 31.12.2021 கணக்கெடுப்பின்படி மனிதக் கழிவுகளை அகற்றுவோர் எண்ணிக்கை 88,098-ஆக இருந்தது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1790939
வடகிழக்குப் பகுதி வளர்ச்சி அமைச்சகம்
வடகிழக்கு சபையை மாற்றியமைப்பதற்கு மத்திய அமைச்சரவை ஒப்புதல்
வடகிழக்கு சபையின் பதவி வழித் தலைவராக மத்திய உள்துறை அமைச்சரை நியமிக்கவும், அனைத்து 8 வடகிழக்கு மாநிலங்களின் முதலமைச்சர்களை அதன் உறுப்பினர்களாக நியமிக்கவும் மத்திய வடகிழக்கு மண்டல மேம்பாட்டு அமைச்சகம் பரிந்துரைத்த திட்டத்திற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்தது. இந்த சபைக்கு வடகிழக்கு மண்டல மேம்பாட்டு இணையமைச்சர்  துணைத் தலைவராக நியமிக்கப்படுவதற்கும் அமைச்சரவை ஒப்புதல் அளித்தது.
தாக்கம்:
வடகிழக்கு சபை மாநில மற்றும் மத்திய அரசு அமைப்புகள் மூலம் பல்வேறுத் திட்டங்களை நடைமுறைப்படுத்துகிறது. புதிய ஏற்பாட்டின்படி, மத்திய உள்துறை அமைச்சரை தலைவராகவும், வடகிழக்கு மண்டல மேம்பாட்டு இணையமைச்சரை துணைத்தலைவராகவும், அனைத்து வடகிழக்கு மாநில ஆளுநர்கள், முதலமைச்சர்கள் ஆகியோரை உறுப்பினர்களாகவும் கொண்ட இந்த சபை மாநிலங்களுக்கு இடையிலான விஷயங்களை மேலும் விரிவான வகையில் விவாதிக்க உதவும். எதிர் காலத்தில் பொதுவான அணுகுமுறைகளை ஏற்படுத்துவது குறித்தும் சபை ஆலோசிக்கும்.
பல்வேறு மண்டல சபைகள் மேற்கொள்ளும் பணிகளை இப்போது வடகிழக்கு சபை அமல்படுத்தலாம். மாநிலங்களுக்கு இடையிலான போதை மருந்து கடத்தல், ஆயுதங்கள், வெடிப்பொருட்கள் கடத்துதல், எல்லை தாவாக்கள் உள்ளிட்ட பிரச்னைகள் குறித்தும் வடகிழக்கு சபை விவாதிக்கும்.
வடகிழக்கு சபையை  மாற்றியமைப்பதன் மூலம் வடகிழக்கு மண்டலத்தில் அந்த அமைப்பு மேலும் செயலூக்கத்துடன் இயங்கும்.
இந்த சபை அவ்வப்போது வடகிழக்கு மாநிலங்களுக்கான பல்வேறு திட்டங்களை பரிசீலித்து ஆய்வு நடத்தி, உரிய பரிந்துரைகளை அளிக்கும். இது வடகிழக்கு மாநிலங்களின் அரசுகளுக்கு இடையில் ஒருங்கிணைந்த செயல்பாட்டுக்குத் துணை புரிவதற்கான வலுவான பரிந்துரைகளை அளிக்கும். மாற்றத்தின்படி வடகிழக்கு மாநில கவுன்சிலுக்குக் கூடுதல் அதிகாரங்களை மத்திய அரசு அளிக்கும்.
பின்னணி:
வடகிழக்கு மாநில கவுன்சில்  1971ம் ஆண்டு வடகிழக்கு மாநில கவுன்சில் சட்டத்தின் கீழ் ஓர் உயர் அமைப்பாக நிறுவப்பட்டது. இதன்கீழ் சம்பந்தப்பட்ட மாநிலங்களில் சமமான ஒருங்கிணைந்த அபிவிருத்திக்கு வழியமைக்கும். அந்த சட்டத்தில் 2002ம் ஆண்டு மேற்கொள்ளப்பட்ட திருத்தத்தின்படி, வடகிழக்கு மண்டலப் பகுதிக்கான மண்டல அளவிலான திட்ட அமைப்பாகச் செயல்பட வகை செய்யப்பட்டது. இந்த அமைப்பு இரண்டு அல்லது அதற்கு மேற்பட்ட மாநிலங்களின் முன்னுரிமைத் திட்டங்களையும், சிக்கம் மாநிலத்தைப் பொறுத்தவரையில் தனிப்பட்ட திட்டங்களையும் இந்த வடகிழக்கு மாநில கவுன்சில் முறைப்படுத்தும்.
(Visitor Counter : 156